## El Departament de l’Hospital General Universitari d’Elx reforça el personal per a la Nit de l’Albà i la Roà

*** L’hospital il·licità treballarà de manera coordinada amb la Unitat de Cremats de l’Hospital General d’Alacant
* El dispositiu especial s’ha donat a conéixer després de la tradicional reunió que ha tingut lloc a l’hospital entre la direcció i els caps de servei**

L’Hospital General Universitari d’Elx reforçarà el personal un altre any més com a mesura preventiva davant de la possible arribada de pacients durant la Nit de l’Albà. Una altra nit que també es reforçarà és la del 14 al 15, la Nit de la Roà, en la qual hi sol haver atesos.

D’aquesta manera, per a la nit del 13 al 14 d’agost, data en què se celebra la coneguda Nit de l’Albà, l’Hospital General Universitari incrementarà alguns dels seus serveis. És el cas d’Oftalmologia, que comptarà amb un resident de presència física i un adjunt localitzat, i Traumatologia, que reforçarà l’equip habitual amb dos metges localitzats més, als quals se’n suma un de presència física. Així mateix, un especialista de la Unitat de Mà es trobarà localitzat per a atendre qualsevol emergència relacionada amb la mà.

L’hospital també tindrà preparats per a la nit del 13 dos equips d’infermeria localitzats per a obrir aquestes dues nits un quiròfan addicional en cas que siga necessari.

El Departament habilitarà també en dies posteriors, en cas que siga necessari, una consulta específica d’Oftalmologia a l’hospital, dotada amb un adjunt i un auxiliar d’infermeria, per a fer revisions de pacients amb afeccions oculars per ús de pólvora o per traumatismes; en dies posteriors, les revisions les realitzarà l’equip d’Oftalmologia de guàrdia.

El matí del 15 d’agost s’obrirà Esterilització amb dos auxiliars d’infermeria per a preparar material en cas que siga necessari. Per la seua banda, l’UCI reforçarà l’equip amb un facultatiu i un resident els dies 13, 14 i 15.

En el cas d’Urgències, que aquesta nit atén habitualment aquesta classe de pacients, el servei es reforça amb un adjunt de Traumatologia més durant la nit del 13, que se suma a l’equip habitual. Quant al personal d’Infermeria, el servei també comptarà en la nit del 13 amb un infermer i un auxiliar més, i la del 14, un infermer i un auxiliar més també.

Aquest pla de reforç compta també amb un cirurgià plàstic que es trobarà localitzat per a atendre aquells pacients que ho necessiten. Cal destacar que l’Hospital treballarà de manera coordinada amb la Unitat de Cremats de l’Hospital General d’Alacant i que hi ha un protocol d’actuació elaborat en aquest sentit. A més, s’obrirà una consulta específica de Cirurgia Plàstica el dia 16 per a continuar atenent pacients.

Quant al personal no sanitari, hi haurà un zelador més de guàrdia en Urgències durant la nit del 13 i dos més en la del 14. Per la seua banda, Informàtica també es reforçarà amb un dels seus professionals, que es trobarà localitzat les dues nits. D’altra banda, Admissió sumarà un administratiu més en Urgències la nit del 13 i farà el mateix la del 14. També s’incrementarà les dues nits el personal de neteja amb una persona, i un membre de Seguretat més estarà present en Urgències també les dues nits.

**Punts d’atenció sanitària**

Per la seua banda, en el PAS d’Altabix presten servei habitualment tres metges i dos infermers, i es reforçarà amb un metge i un infermer més aquests dies.

D’altra banda, el PAC de Santa Pola funcionarà com ho fa habitualment, amb dos metges i dos infermers els dies 13, 14 i 15.

A més, el Centre Salut de l’Altet té atenció 24 hores tot l’any des d’aquest mes de juliol passat i prestarà atenció d’urgències als pacients de l’Altet, els Arenals, Torrellano, la Vallverda i els Bassars, i atendrà també possibles ferits de la Nit de l’Albà. El PAC de l’Altet funcionarà amb un metge i un infermer.

L’operatiu de reforç tant a l’hospital com en els punts d’atenció sanitària s’ha decidit després de la reunió que la direcció del Departament fa cada any amb els caps de servei de l’Hospital.

Fecha: 09/08/2023